**TYÖSUHDEKEKSINTÖLAUTAKUNTA** **Lausunto 5/2015**

**Hakija** A

**Vastapuoli**  T

**Asia** Lautakunnan toimivalta

**Vireille** 9.6.2015

**Annettu** 13.11.2015

**ASIAN TAUSTA**

Hakemus koskee kolmea menetelmää, joista keksintö 1 [ ] on tehty [pvm] 2011, keksintö 2 [ ] on tehty [pvm] 2011 ja keksintö 3 [ ] on tehty [pvm] 2011.

Hakija on ollut työnantajan palveluksessa keksintöjen tekemisen aikaan.

Hakija on tehnyt vuoden 2011 aikana työnantajalle keksintöjä koskeneet ilmoitukset. Työnantaja on ilmoittanut ottaneensa oikeudet keksintöihin [pvm] 2011, [pvm] 2011 ja [pvm] 2012 päivätyillä ilmoituksilla.

Hakijan keksinnön 1 perusteella työnantajalle on myönnetty vuonna 2014 ruotsalainen patentti SE xxxx. Keksintöjen 2 ja 3 osalta ei ole jätetty patenttihakemusta.

**ASIAN KÄSITTELY**

**Hakemus**

*Vaatimukset*

Hakija on pyytänyt työsuhdekeksintölautakuntaa antamaan lausunnon hakijalle kuuluvasta kohtuullisesta korvauksesta.

*Perusteet*

Työnantaja on ottanut käyttöönsä kolme hakijan tekemää keksintöä. Työnantaja ei ole maksanut keksintöjen osalta työsuhdekeksintölain mukaisia korvauksia, ennen kuin patentin myöntäminen on keksinnön 1 osalta käynyt ilmeiseksi. Jos työnantaja katsoo, että keksinnöt 2 ja 3 ovat arvottomia eikä niihin ole tarkoitus hakea patenttia, hakijan tulisi saada ainakin keksinnön 3 osalta oikeudet takaisin.

**Vastine**

*Vaatimukset*

T on vaatinut, että työsuhdekeksintölautakunta jättää lausuntopyynnön tutkimatta tai ainakin toteaa‚ että hakijalle on jo maksettu kohtuullinen korvaus keksinnöistään.

*Perusteet*

Hakija on esittänyt lausuntopyynnössään kysymyksiä ja väitteitä, jotka eivät liity työsuhdekeksintölain tulkintaan tai ole luonteeltaan oikeudellisia. Työsuhdekeksintölautakunnan ei tulisi antaa lausuntoa niiden perusteella.

Työnantajalla on käytössään 2010 luotu toimintaohje, jonka mukaan korvaukset työsuhdekeksinnöistä maksetaan. Ohjeen mukaisesti korvausta maksetaan [ ] euroa tehdyn patenttihakemuksen perusteella ja [ ] euroa myönnetyn patentin perusteella. Ohjeen mukaisesti hakijalle on suoritettu keksinnön 1 osalta asianmukainen keksintö­palkkio, yhteensä [ ] euroa.

Hakijalle on poikkeuksellisesti korvattu myös keksintöjen 2 ja 3 osalta [ ] euroa per keksintö, vaikkei patenttihakemuksia ole tehty eikä keksintökorvauksen maksamiselle olisi ollut aihetta.

Hakija on hyväksynyt ehdotetut korvaussummat.

**TYÖSUHDEKEKSINTÖLAUTAKUNNAN RATKAISU**

**Lausuntopyynnön tutkiminen**

Työsuhdekeksintölautakunta toteaa, että asiassa tulee arvioida kysymystä siitä, säilyykö hakijalla oikeus muuhun korvaukseen sen jälkeen, kun hän on hyväksynyt työnantajan tarjouksen kohtuullisen korvauksen maksamiseksi.

Työnantaja on tarjonnut hakijalle kohtuullisena korvauksena keksinnön 1 osalta [ ] euroa sekä keksintöjen 2 ja 3 osalta yhteensä [ ] euroa. Hakija on [pvm] 2015 sähköpostiviestillä ilmoittanut, että asia on saatu päätökseen.

Työsuhdekeksintölautakunta katsoo, että hakija on [pvm] 2015 tekemällään ilmoituksella hyväksynyt työnantajan tarjouksen, jolloin osapuolten välillä on syntynyt työsuhdekeksintölaissa tarkoitettua kohtuullista korvausta koskeva sopimus. Tämän jälkeen esitettyjen vaatimusten on tulkittava sisältävän tosiasiassa sopimuksen kohtuullistamiseen liittyviä väitteitä.

Työsuhdekeksintölain 9 §:n mukaan tuomioistuin voi määrätä korvauksesta toisin, jos olosuhteet ovat muuttuneet olennaisesti, vaikka korvauksesta olisi määrätty tuomiolla tai sopimuksella. Sopimuksen sovitteluun sovelletaan oikeustoimilain säännöksiä sopimuksen kohtuullistamiseksi.

Työsuhdekeksintölautakunta katsoo, että se ei ole sanotussa säännöksessä tarkoitettu tuomioistuin, vaan olosuhteiden muuttumisen ja sopimuksen kohtuullistamisen arviointi on yksinomaan yleisen tuomioistuimen tehtävä. Lautakunnalla ei ole myöskään toimivaltaa lausua siitä, kenelle keksintöön liittyvät oikeudet tässä tapauksessa kuuluvat.

Edellä lausutuilla perusteilla työsuhdekeksintölautakunta katsoo, ettei sillä ole toimivaltaa tutkia kohtuullisen korvauksen määrään liittyviä vaatimuksia.

**Työsuhdekeksintölautakunnan lausunto**

Työsuhdekeksintölautakunta jättää lausuntopyynnön tutkimatta.

Eero Mantere Tomi Rantasaari

Puheenjohtaja sihteeri

Asian ratkaisuun osallistuivat: Eero Mantere, Mari Komulainen, Maunu Korpela, Jaakko Laurila, Anu-Tuija Lehto, Marja-Leena Mansala, Veli Sinda ja Riikka Tähtivuori.